16.6.2023
MT
Il-Ġurnal Uffiċjali tal-Unjoni Ewropea
C 214/83 L-Erbgħa 18 ta’ Jannar 2023
3.
Ifakkar li l-pjan ta' azzjoni tal-UE 2020–2024 dwar id-drittijiet tal-bniedem u d-demokrazija għandu jintuża bħala pjan direzzjonali tal-prijoritajiet tal-UE dwar id-drittijiet tal-bniedem u għalhekk għandu jkun fiċ-ċentru tal-politiki esterni kollha tal-UE; jisħaq li huwa importanti li l-Istati Membri jieħdu s-sjieda tal-pjan ta' azzjoni tal-UE u jirrapportaw pubblikament dwar l-azzjoni tagħhom taħt dan il-pjan; iħeġġeġ lill-parlamenti nazzjonali u reġjonali, lill-istituzzjonijiet nazzjonali tad-drittijiet tal-bniedem u lill-organizzazzjonijiet tas-soċjetà ċivili biex jinvolvu ruħhom mal-awtoritajiet fil-livell tal-Istati Membri dwar il-kontribut tagħhom għat-twettiq tal-politika esterna tal-UE dwar id-drittijiet tal-bniedem; jappella lill-Parlament ikun involut fir-rieżami u l-aġġornament futuri tal-Kunsill ta' kwalunkwe waħda mil-Linji Gwida tal-UE dwar id-Drittijiet tal-Bniedem u li l-implimentazzjoni tagħhom tiżgura t-trasparenza; 4.
Jinsab imħasseb ferm dwar it-theddid serju għad-drittijiet tal-bniedem u d-demokrazija mad-dinja kollha, filwaqt li jinnota li n-numru ta' demokraziji kompla jonqos u dak ta' reġimi awtoritarji kiber u li kważi 75 % tal-popolazzjoni tad-dinja esperjenzaw deterjorament fis-sitwazzjoni tal-bniedem f'pajjiżhom fis-sena li għaddiet; jissottolinja bi tħassib il-ksur serju tad-drittijiet tal-bniedem u tad-dritt umanitarju internazzjonali f'numru dejjem jikber ta' postijiet madwar id-dinja, kif ukoll l-impunità mifruxa għal dan il-ksur; 5.
Jiddeplora l-fatt li minkejja l-ħtieġa li wieħed jikkonċentra fuq ir-reazzjonijiet għat-theddid ikkawżat mit-tibdil fil-klima u l-irkupru mill-impatt negattiv tal-pandemija tal-COVID-19 permezz tas-solidarjetà globali, xi mexxejja awtoritarji, minbarra li mmaniġġjaw b'mod ħażin il-pandemija u r-riżorsi globali, intensifikaw ir-repressjoni tagħhom tal-oppożizzjoni politika, id-dissens, id-difensuri tad-drittijiet tal-bniedem, l-organizzazzjonijiet tas-soċjetà ċivili, inklużi organizzazzjonijiet immexxija mill-komunità u bbażati fuq it-twemmin, u l-media indipendenti, kif ukoll komplew ikabbru u jespandu l-kunflitti interni u internazzjonali eżistenti u qanqlu oħrajn ġodda b'effetti devastanti fuq id-drittijiet tal-bniedem; jiddeplora d-diversi każijiet li fihom il-mexxejja awtoritarji użaw b'mod ħażin l-effetti tal-pandemija biex jiġġustifikaw l-issikkar tal-politiki ripressivi tagħhom; 6.
Jenfasizza l-importanza li l-UE u l-Istati Membri tagħha jaġixxu b'mod konsistenti flimkien, b'mod partikolar f'fora multilaterali, biex jindirizzaw l-isfidi globali għad-drittijiet tal-bniedem u d-demokrazija, u li tinżamm konsistenza fil-politiki interni u esterni; huwa tal-fehma li ż-żamma tar-regola tal-unanimità għal ċerti deċiżjonijiet tal-UE dwar il-politika barranija, inklużi s-sanzjonijiet kontra t-trasgressuri tad-drittijiet tal-bniedem, tostakola l-azzjoni deċiżiva meħtieġa minħabba ċ-ċirkostanzi ġeopolitiċi li qed jinbidlu, u għalhekk għandha tiġi kkunsidrata mill-ġdid; 7.
Iħeġġeġ lill-UE u lill-Istati Membri tagħha jintensifikaw l-isforzi tagħhom madwar id-dinja kollha biex jappoġġjaw id-demokrazija u d-drittijiet tal-bniedem; jappella lill-UE u lill-Istati Membri tagħha, f'dan ir-rigward, kemm individwalment kif ukoll f'kooperazzjoni ma' sħab internazzjonali tal-istess fehma, ifixklu tentattivi inaċċettabbli biex idgħajfu l-istituzzjonijiet demokratiċi u d-drittijiet universali tal-bniedem u jnaqqsu l-ispazju għas-soċjetà ċivili u r-rwol tagħha; jafferma mill-ġdid il-valur tal-multilateraliżmu bħala strument biex jintlaħaq dan l-għan; jisħaq fuq l-importanza li t-tħassib dwar id-demokrazija u d-drittijiet tal-bniedem jitqiegħed fil-qalba tar-relazzjonijiet diplomatiċi tal-UE mal-kontropartijiet kollha, b'mod partikolari ma' pajjiżi meqjusa bħala sħab strateġiċi; jisħaq, barra minn hekk, fuq l-importanza li l-kwistjonijiet tad-drittijiet tal-bniedem jitqiegħdu fil-qalba tal-attività parlamentari tal-UE, inkluż billi s-Sottokumitat għad-Drittijiet tal-Bniedem jiġi aġġornat għal kumitat awtonomu; jinnota t-tnedija fis-26 ta' Awwissu 2022 ta' proġett pilota biex tiġi stabbilita akkademja diplomatika Ewropea; 8.
Itenni li l-impenn ambizzjuż u r-retorika tal-politika barranija tal-UE dwar id-drittijiet tal-bniedem jeħtieġu li hija tmexxi b'eżempju sabiex tevita li ddgħajjef il-kredibbiltà tagħha meta topponi t-tnaqqis demokratiku globali; jappella lill-istituzzjonijiet u l-korpi tal-UE, inkluż is-Servizz Ewropew għall-Azzjoni Esterna (SEAE), jiżguraw li l-obbligi tad-drittijiet tal-bniedem tal-UE u tal-Istati Membri qed jiġu implimentati b'mod konsistenti fil-politika barranija u ta' sigurtà komuni tal-UE; iħeġġiġhom, f'dan ir-rigward, jagħmlu użu mill-għodod diplomatiċi kollha, kemm privatament kif ukoll pubblikament, u kemm bilateralment kif ukoll f'fora multilaterali, biex iqajmu kwistjonijiet tad-drittijiet tal-bniedem ma' pajjiżi sħab; itenni t-talba tiegħu lill-UE biex tagħti attenzjoni partikolari biex tivvaluta u tipprevjeni kwalunkwe ksur marbut mal-politiki, il-proġetti u l-finanzjament tagħha stess, inkluż mill-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp, f'pajjiżi terzi u biex toħloq mekkaniżmu għall-ilmenti għal individwi jew gruppi li d-drittijiet tagħhom setgħu ġew miksura mill-attivitajiet tal-UE f'dawn il-pajjiżi;
Il-gwerra ta' aggressjoni kontra l-Ukrajna 9.
Jikkundanna bl-aktar mod qawwi possibbli l-gwerra ta' aggressjoni illegali, mhux ġustifikata u mhux provokata tar-Russja kontra l-Ukrajna, kif ukoll l-involviment tal-Belarussja li jippermetti lir-Russja tniedi attakki fatali kontra l-Ukrajna mit-territorju tagħha; jesprimi, f'dan ir-rigward, in-niket profond tiegħu għat-tbatija tal-bniedem u jikkundanna l-ksur serju tad-drittijiet tal-bniedem u tad-dritt umanitarju internazzjonali mill-forzi armati Russi u l-alleati tagħhom fl-Ukrajna;